Sebastiano Esposito

**Sebastiano Esposito** (lindur më 2 korrik 2002) është një futbollist profesionist italian i cili luan si sulmues për klubin italian Internazionale.

## Karriera me klube
### Internazionale
#### 2019–2021: Debutimi me ekipin e parë dhe huazimet
Esposito bëri debutimin e tij zyrtar me Interin më 14 mars 2019 në ndeshjen e kthimit të raundit të 16-tave të Ligës së Evropës kundër Eintracht Frankfurt, duke u aktivizuar si zëvëndësues në minutën e 73të në vend të Borja Valeros. Inter u mposht 1–0 në San Siro dhe u eliminua nga kompeticioni.

Esposito zhvilloi paraqitjen e parë të tij për sezonin 2019–20 më 23 tetor 2019 në ndeshjen e fazës së grupeve të Ligës së Kampioneve kundër Borussia Dortmund; ai zëvëndësoi Romelu Lukakun në pjesën e dytë dhe fitoi një penallti e cila u humb nga Lautaro Martínez. Pavarësisht kësaj, Inter triumfoi 2–0 në San Siro. Ai u bë lojtari i parë i lindur në vitin 2002 që luan në Ligën e Kampioneve, si dhe lojtari më i ri i Interit (17 vjeç dhe 113 ditë) që nga Giuseppe Bergomi në vitin 1981 që luan në një kompeticion evropian për Interin.

Më 21 dhjetor, në ndeshjen e tij të parë si titullar në Serie A, Esposito shënoi me penallti në fitoren 4–0 ndaj Genoas në ndeshjen e fundit për vitin 2019. Në moshën 17 vjeç e 172 ditë, ai u bë golashënuesi i dytë më i ri i të gjitha kohërave për Interin në Serie A, pas Mario Corsos (17 vjeç e 97 ditë).

Më 25 shtator 2020, Esposito u huazua për një sezon në Serie B te SPAL. Atje ai gjeti vëllain e tij Salvatore Esposito, me të cilin kishte luajtur edhe me të rinjtë e Interit. Më 15 janar 2021, ai u huazua te klubi tjetër i Serie B, Venezia.

#### 2021–2022: Huazimi te Basel
Më 13 korrik 2021, Esposito u huazua te klubi zviceran Basel, që kishte të drejtën e blerjes së lojtarit në përfundim të sezonit. Baseli zyrtarizoi transferimin një ditë më pas dhe lojtari u bë pjesë e ekipit të drejtuar nga Patrick Rahmen. Ai debutoi më 22 korrik në fitoren 3–0 kundër Partizanit në raundin e dytë kualifikues të UEFA Ligës së Konferencës. Ai debutoi në kampionat tre ditë më vonë duke shënuar një nga dy golat e fitores kundër Grasshoppers.

Në fund të sezonit, klubi vendoste të mos e blinte lojtarin. Esposito e mbylli sezonin 2021–22 me 39 ndeshje dhe 9 gola në të gjitha kompeticionet.

#### 2022–vazhdon: Huazimet e ndryshme
parapamje|djathtas|Esposito (djathtas) në aksion me Interin, 9 gusht 2023.
Më 4 korrik 2022, Esposito j'u bashkua klubit belg Anderlecht në huazim.

Më 31 janar 2023, Esposito u rikthye në Itali duke firmosur me Barin në Serie B deri në fund të sezonit në formë huazimi.

Esposito e kaloi fazën përgatitore të sezonin 2023–24 me Interin, duke shënuar disa gola në miqësore, përfshirë një kundër Paris Saint-Germain. Megjithatë, më 22 gusht 2023, Esposito u huazua te Sampdoria, duke u rikthyer në Serie B.

Më 17 korrik 2024, Esposito u huazua te Empoli për një sezon me të drejtë blerje. Ai debutoi me klubin më 10 gusht në fitoren 4–1 kundër Catanzaros në kupë, duke shënuar golin e tretë të takimit. Një javë më pas ai luajti ndeshjen e parë në Serie A në barazimin pa gola kundër Monzës, duke u shpallur lojtari i ndeshjes. Më 20 shtator, Esposito shënoi në fitoren 2–0 kundër Cagliarit në transfertë, duke regjistruar golin e parë në Serie A pas pesë vitesh.

Në qershor 2025, Esposito u rikthye te Interi dhe u përfshi sëbashku me vëllain e tij Pio në ekipin që do të luante në FIFA Kupën e Botës për Klube në Shtetet e Bashkuara nga trajneri i ri Cristian Chivu.

## Karriera ndërkombëtare
Më 3 shtator 2020, Esposito bëri debutimin e tij me ekipin nën-21 në fitoren 2–1 në miqësoren kundër Sllovenisë. Në këtë ndeshje ai luajti në pjesën e dytë me vëllain e tij Salvatore.

## Jeta personale
Esposito ka dy vëllëzer që janë futbollist profesionist: Salvatore Esposito, i cili luan për Spezian dhe Francesco Pio Esposito, i cili gjithashtu luan te Spezia por në huazim nga Interi.

## Statistikat e karrierës
## Referime 
## Lidhje të jashtme
*Profili te TuttoCalciatori.net